

# Cronni cynilion ychwanegol

# Canllaw ar gyfraniadau gwirfoddol ychwanegol yn y Cynllun Pensiwn Llywodraeth Leol (CPLlL)



## Cyfraniadau gwirfoddol ychwanegol (CGYau) - crynodeb

* Cronni cynilion ychwanegol ar gyfer ymddeol gyda chynllun CGY
* Cyfraniadau hyblyg – gallwch chi ddewis faint rydych yn ei dalu
* Mae eich cyfraniadau yn derbyn rhyddhad rhag treth
* Gallwch ddewis pa gronfeydd i fuddsoddi ynddynt, bydd gan rai risgiau uwch a phosibiliadau o enillion uwch na rhai eraill.
* Defnyddiwch eich cynllun CGY i gael:
  + cyfandaliad arian parod hyd at 100% yn ddi-dreth\*
  + incwm CPLlL ychwanegol
  + incwm rheolaidd wedi ei warantu am oes (sef blwydd-dal)
  + cyfandaliad ac incwm.

\* Mae amodau'n berthnasol.

## Beth yw CGYau?

Mae CGYau yn eich galluogi i dalu mwy i gronni cynilion ychwanegol ar gyfer eich ymddeoliad.

Pan fyddwch yn cynilo CGYau, byddwch yn talu arian i gynllun CGY ar wahân yn ychwanegol i’r prif CPLlL. Byddwch yn cronni swm o arian i’w ddefnyddio i greu buddion sy’n ychwanegol i brif fuddion eich CPLlL.

Rhaid i chi gymryd eich prif fuddion CGY pan fyddwch yn cymryd eich prif fuddion CPLlL.



Mae gan bob cronfa bensiwn llywodraeth leol drefniant gyda darparwr CGY (yn aml cwmni yswiriant neu gymdeithas adeiladu). Gallwch fuddsoddi arian mewn cronfeydd a reolir gan y darparwr CGY.

Enw’r trefniadau hyn yw   
**CGYau mewnol** a chyfeirir atynt fel CGYau yn y canllaw hwn.

Mae eich cyfrif personol eich hun gennych sydd, dros amser, yn cronni gyda'r cyfraniadau y byddwch yn eu talu iddo. Mae'r swm yn eich cyfrif yn dibynnu ar am ba hyd y byddwch yn talu CGYau, effaith ffioedd a pha mor dda mae'r gronfa/cronfeydd y byddwch yn buddsoddi ynddi/ynddynt yn perfformio. Chi sy'n dewis sut mae'r arian yn eich cynllun CGY yn cael ei fuddsoddi.

Mae eich cynllun CGY yn fuddsoddiad a gall ei werth fynd i lawr yn ogystal ag i fyny. Efallai na chewch yn ôl yr hyn y byddwch wedi ei gyfrannu.

Gallwch dalu hyd at 100% o'ch cyflog pensiynadwy (yn amodol ar ddidyniadau eraill a wneir gan eich cyflogwr) i gynllun CGY. [Tâl pensiynadwy](https://www.lgpsmember.org/help-and-support/glossary/#pensionable-pay) yw'r tâl y byddwch fel arfer yn talu cyfraniadau pensiwn arno, fel arfer mae'n cynnwys cyflog, cyflogau a thaliadau eraill, gyda rhai eithriadau.

Os oes diddordeb gennych mewn talu CGYau, dylech gysylltu â'ch cronfa bensiwn i gael mwy o wybodaeth. Efallai yr hoffech gael cyngor ariannol annibynnol ynghylch dechrau cynllun CGY.

### CGYau Rhannu Cost

Mae CGY Rhannu Cost (CGYRhC) yn gynllun CGY a drefnir drwy'r CPLlL y byddwch chi a'ch cyflogwr yn cyfrannu iddo.

Efallai bod eich cyflogwr yn cynnig CGYau rhannu cost drwy drefniant ildio cyflog. Os felly, byddech yn talu llai o gyfraniadau yswiriant gwladol yn ogystal â chael rhyddhad rhag treth ar y CGYau. Byddai eich cyflogwr hefyd yn talu cyfraniadau yswiriant gwladol is. Nid yw pob cyflogwr yn cynnig cynllun ildio cyflog ar gyfer CGYau. Gwiriwch â'ch cyflogwr i gael gwybod am hyn.

## **Sut mae CGYau yn gweithio?**

### Faint alla i dalu i mewn?

Gallwch dalu hyd at 100% o'ch cyflog pensiynadwy (yn amodol ar ddidyniadau eraill a wneir gan eich cyflogwr) i gynllun CGY.



Cyfraniadau hyblyg

Gallwch ddewis talu swm sefydlog neu ganran o'ch cyflog, neu'r ddau, i gynllun CGY – cyn belled nad yw'n fwy na 100% o'ch cyflog.

Caiff CGYau eu cymryd o'ch cyflog, yn union fel eich cyfraniadau pensiwn arferol. Mae’r didyniadau'n dechrau o'r cyfnod cyflog nesaf sydd ar gael ar ôl i chi sefydlu'r cynllun CGY. Gallwch newid eich cyfraniadau neu roi'r gorau i dalu CGYau ar unrhyw adeg tra byddwch yn talu i'r CPLlL.

Gallwch dalu CGYau os ydych ym Mhrif adran neu adran 50/50 y CPLlL.


### Cael rhyddhad rhag treth

Caiff eich cyfraniadau CPLlL a CGY eu didynnu cyn cyfrifo eich treth, felly, os ydych yn talu treth, byddwch yn derbyn rhyddhad rhag treth yn awtomatig drwy’r gyflogres.


Er y bydd y rhan fwyaf o bobl yn gallu cynilo cymaint ag y dymunant i gynllun CGY, mae swm y rhyddhad treth pensiwn y gallant ei dderbyn wedi ei gyfyngu. Gweler yr adran [Treth a'ch pensiwn](#_Tax_and_your ) ar ddiwedd y canllaw hwn i gael mwy o wybodaeth.

#### Sut mae'r rhyddhad rhag treth yn gweithio:

Caiff cyfraniadau CGY eu cymryd o'ch cyflog cyn treth. Mae unrhyw arian y byddech fel arfer yn ei dalu fel treth incwm yn lle hynny yn mynd yn awtomatig i'ch cronfa CGY. Os ydych yn talu treth ar y gyfradd uwch, bydd eich arbedion treth yn uwch. Os nad ydych yn ennill digon i dalu treth, ar gyfer y flwyddyn 2024/25 ymlaen, bydd y Llywodraeth yn gwneud taliadau atodol. Rydym yn disgwyl i CThEM wneud y cyntaf o'r taliadau hyn yn 2026.



**Ar gyfer trethdalwr cyfradd sylfaenol –** mae buddsoddiad o **£100** yn eich cynllun yn costio **£80** i chi



**Ar gyfer trethdalwr cyfradd uwch –** mae buddsoddiad o **£100** yn eich cynllun yn costio **£60** i chi

### **Sut rydych yn cynilo gyda chynllun CGY**

Bydd y darparwr CGY yn sefydlu eich cyfrif personol. Bydd eich cyfrif yn cronni dros amser gyda'ch cyfraniadau ac unrhyw enillion buddsoddi a wnewch.

Bydd y swm yn eich cyfrif yn dibynnu ar am ba hyd y byddwch yn talu CGYau, effaith ffioedd a pha mor dda mae'r gronfa/cronfeydd rydych yn buddsoddi ynddi/ynddynt yn perfformio.

Chi sy'n dewis sut mae'r arian yn eich cynllun CGY yn cael ei fuddsoddi. Bydd lefelau risg gwahanol i’r buddsoddiadau sydd ar gael i chi - po fwyaf yw'r risg, mwyaf fydd yr enillion posib. Po isaf fydd yr enillion posib, lleiaf yn byd fydd y risg.

Efallai y gallwch wasgaru eich buddsoddiadau (a’ch risgiau) dros nifer o feysydd buddsoddi fel ecwiti (cyfranddaliadau), bondiau, eiddo ac arian parod. Mae i bob un ei risgiau a'i enillion posibl ei hun.

Fel gyda buddsoddiadau’n gyffredinol, gall y gwerth fynd i fyny neu i lawr ac efallai na chewch yn ôl yr hyn a gyfrannwch.

## Beth alla i wneud gyda fy nghynllun CGY?

Mae'r adran hon yn amlinellu sut y gallwch ddefnyddio eich cynllun CGY yn y CPLlL a'r opsiwn o’i drosglwyddo i drefniant pensiwn gwahanol.

**Pan fyddwch yn cymryd eich prif fuddion CPLlL, gallwch ddefnyddio eich cynllun CGY i:**

1. **Brynu incwm rheolaidd a gaiff ei dalu weddill eich oes**

Gallwch ddefnyddio eich cynllun CGY i brynu incwm rheolaidd, gydol oes, a elwir yn flwydd-dal. Mae gwarant y caiff y blwydd-dal hwn ei dalu cyhyd ag y byddwch byw. Mae blwydd-daliadau yn cynnig gwahanol nodweddion a allai fod o ddiddordeb i chi, fel gwell telerau os ydych mewn iechyd gwael a chodiadau blynyddol i gyd-fynd â chostau byw.

Pan fyddwch yn prynu blwydd-dal, fel arfer gallwch gymryd peth o'ch cynllun CGY fel cyfandaliad di-dreth ar yr un pryd. Mae blwydd-dal yn cael ei dalu'n gyfan gwbl ar wahân i'ch buddion CPLlL.



Mae swm y blwydd-dal yn dibynnu ar sawl ffactor, fel cyfraddau llog a'ch oedran. Fel rheol, po hynaf fyddwch chi wrth gymryd blwydd-dal, uchaf fydd yr incwm a dderbyniwch.

Mae rhywfaint o ddewis gennych hefyd dros y math o flwydd-dal. Er enghraifft, p’un ai a ydych chi eisiau:

* blwydd-dal gwastad sy'n rhoi incwm uwch i ddechrau, ond mae'r taliadau'n aros yr un fath am oes
* blwydd-dal cynyddol a fydd yn dechrau ar gyfradd is ond yn cynyddu dros amser i gyd-fynd â chostau byw
* darparu ar gyfer buddion i ddibynyddion os byddwch farw.

Nid oes rhaid i chi brynu blwydd-dal gan eich darparwr CGY. Mae'n bwysig iawn eich bod yn chwilio am y 'gyfradd flwydd-dal' orau yn seiliedig ar eich amgylchiadau personol a'r nodweddion blwydd-dal rydych yn chwilio amdanynt.

Mae’n rhaid i chi fel rheol brynu blwydd-dal ar yr un adeg ag y byddech yn cymryd eich prif fuddion CPLlL. Fodd bynnag, os gwnaethoch adael y CPLlL cyn 1 Ebrill 2014, gallwch adael eich cynllun CGY wedi'i fuddsoddi a'i ddefnyddio yn ddiweddarach.

1. **Prynu pensiwn CPLlL ychwanegol**

Os ydych wedi talu i'r CPLlL **ar neu ar ôl 1 Ebrill 2014,** gallwch ddefnyddio rhywfaint neu'r cyfan o'ch cynllun CGY i brynu pensiwn ychwanegol gan y CPLlL. Bydd y pensiwn ychwanegol a brynwch yn cynyddu yn unol â chostau byw.

Os cymerwch yr opsiwn hwn, bydd eich dibynyddion yn cael pensiwn ychwanegol yn awtomatig os byddwch yn marw.

1. **Cymryd arian parod di-dreth**

Gallwch gymryd rhywfaint neu'r cyfan o'ch cynllun CGY fel cyfandaliad di-dreth, ar yr amod:

* Nad yw’r cyfandaliad di-dreth cyfan yn fwy na 25% o gyfanswm gwerth y buddion rydych yn eu cymryd. Y cyfandaliad cyfan yw unrhyw gyfandaliad a gymerwch o'ch prif fuddion CPLlL ynghyd â’r cyfandaliad CGY.
* Nad yw’r cyfandaliad di-dreth cyfan yn fwy na'ch lwfans cyfandaliad.

Y lwfans cyfandaliad yw £268,275. Gall fod yn is os ydych eisoes wedi cymryd taliad o drefniant pensiwn yn y DU.

1. **Prynu aelodaeth ychwanegol yn y CPLlL**

Mae hyn yn berthnasol dim ond os y dechreuoch dalu i'ch cynllun CGY **cyn 13 Tachwedd 2001**.

Efallai y gallwch drosi eich cynllun CGY yn aelodaeth CPLlL ychwanegol i gynyddu eich buddion CPLlL. Bydd hyn ond yn bosibl mewn rhai amgylchiadau fel ymddeoliad hyblyg, ymddeol ar sail afiechyd, neu os byddwch yn rhoi'r gorau i dalu CGYau cyn i chi ymddeol.

Byddwch yn cael pensiwn blynyddol o 1/60fed o'ch cyflog terfynol am bob blwyddyn o aelodaeth rydych chi'n eu 'prynu' gyda'ch CGY.



1. **Cadw eich CGYau wedi'u buddsoddi a'u defnyddio yn ddiweddarach…**

**…ond dim ond os gwnaethoch adael y CPLlL cyn 1 Ebrill 2014.**

Os gadawoch y CPLlL cyn 1 Ebrill 2014, gallwch ddewis peidio â chymryd eich cynllun CGY pan fyddwch yn cymryd eich prif fuddion CPLlL. Gallwch gadw eich cynllun CGY wedi'i fuddsoddi a'i ddefnyddio yn ddiweddarach. Rhaid i chi ei gymryd erbyn cyrraedd 75 oed.

Os na fyddwch yn cymryd eich cynllun CGY ar yr un pryd â'ch prif fuddion CPLlL, bydd eich opsiynau yn wahanol pan fyddwch yn ei gymryd. Byddwch ond yn gallu cymryd 25% ar y mwyaf o'ch cynllun CGY fel arian parod di-dreth. Rhaid defnyddio'r gweddill i brynu blwydd-dal.

**Os gwnaethoch dalu i'r CPLlL ar neu ar ôl 1 Ebrill 2014, rhaid i chi gymryd eich cynllun CGY ar yr un pryd â chymryd eich prif fuddion CPLlL.**

1. **Trosglwyddo eich cronfa CGY i gynllun neu drefniant pensiwn arall**

Gallwch drosglwyddo eich cynllun CGY i un neu fwy o drefniadau pensiwn gwahanol hyd yn oed os ydych yn dal i fod yn aelod actif o'r prif gynllun CPLlL. Os oeddech yn aelod actif ar ôl 31 Mawrth 2014, dim ond cyn i chi gymryd eich pensiwn CPLlL y gallwch wneud hyn. Rhaid i chi roi'r gorau i dalu CGYau mewn unrhyw gyflogaeth CPLlL sydd gennych cyn y gallwch drosglwyddo eich cynllun CGY.

Os oes gennych fwy nag un cynllun CGY, rhaid i chi drosglwyddo eich holl gynlluniau, hyd yn oed os ydynt o dan wahanol gronfeydd CPLlL.

Mae gwahanol ddarparwyr pensiwn yn caniatáu i chi ddefnyddio eich pot pensiwn mewn gwahanol ffyrdd, gan gynnwys yr opsiwn i brynu incwm rheolaidd (blwydd-dal). Drwy drosglwyddo allan i un neu fwy o wahanol drefniadau pensiwn, efallai y gallwch fanteisio ar opsiynau nad ydynt ar gael dan reolau'r CPLlL, fel:

* Cymryd nifer o gyfandaliadau ar wahanol gamau. Fel arfer, bydd y 25% cyntaf o bob alldyniad arian parod o'ch cronfa yn ddi-dreth gyda'r gweddill yn drethadwy.
* Cymryd y pot cyfan fel arian parod mewn un cam. Fel arfer, bydd y 25% cyntaf yn ddi-dreth gyda'r gweddill yn drethadwy. Cofiwch, mae'n bosibl cymryd eich cynllun CGY CPLlL cyfan fel cyfandaliad di-dreth, yn amodol ar rai amodau, os byddwch yn ei adael yn y CPLlL ac yn ei gymryd ar yr un pryd â'ch prif fuddion CPLlL.
* Darparu incwm ymddeol hyblyg. Cyfeirir at hyn fel tynnu pensiwn i lawr yn hyblyg. Fel arfer, caniateir i chi gymryd cyfandaliad di-dreth o hyd at 25% ac yna neilltuo'r gweddill i ddarparu cyfandaliadau trethadwy yn ôl yr angen, neu incwm trethadwy rheolaidd.

Gallai sut rydych chi'n cymryd eich CGY effeithio ar faint o dreth y mae'n rhaid i chi ei dalu. Mae'r incwm a ddaw o bensiwn yn drethadwy; mae’r gyfradd dreth a dalwch yn dibynnu ar faint o incwm rydych yn ei gael o bensiynau ac o ffynonellau eraill.

Mae gan y gwahanol opsiynau a nodir uchod wahanol nodweddion, gwahanol gyfraddau talu, gwahanol ffioedd a gwahanol oblygiadau treth.



## **Rhai rhybuddion a phethau i'w hystyried**

Fel gyda phob penderfyniad ariannol, dylech ystyried eich amgylchiadau personol. Dylech hefyd ystyried y ffaith bod arian o bensiwn yn cyfrif tuag at unrhyw dreth incwm y gallai fod yn rhaid i chi ei thalu.

Gallai trosglwyddo eich buddion o'r CPLlL effeithio'n andwyol ar eich incwm ymddeol chi ac un unrhyw ddibynnydd maes o law. Os ydych yn ystyried trosglwyddo eich cynllun CGY, dylech fod yn ymwybodol bod sgamwyr yn gweithredu yn y marchnadoedd hyn a'u bod am gael eu bachau ar eich pensiwn.

Gallwch ddarllen mwy am [sut i osgoi sgamiau pensiwn](http://www.thepensionsregulator.gov.uk/pension-scams) ar wefan y Rheoleiddiwr Pensiynau.

### **Mynnwch gyngor**

Mae penderfynu sut i ddefnyddio eich cynllun CGY yn un o'r penderfyniadau ariannol pwysicaf rydych yn debygol o'u gwneud. Rydym yn argymell eich bod yn cael arweiniad a/neu gyngor ariannol annibynnol i'ch helpu i benderfynu pa opsiwn sydd fwyaf addas i chi.

**Mae Pension Wise yn wasanaeth diduedd am ddim a gynigir gan y Llywodraeth. Os ydych dros 50 oed, gall Pension Wise eich helpu i ddeall eich opsiynau pensiwn cyfraniad diffiniedig (e.e. CGYau). Gallwch gael gwybod mwy drwy fynd i** [**dudalen Pension Wise**](https://www.moneyhelper.org.uk/cy/pensions-and-retirement/pension-wise) **ar wefan HelpwrArian y Llywodraeth, neu drwy ffonio 0800 138 3944 i drefnu apwyntiad dros y ffôn neu wyneb yn wyneb.**

Oherwydd ei fod yn benderfyniad mor bwysig, ni chaniateir i'ch cronfa bensiwn leol fwrw ymlaen â'ch cais i gymryd eich CGY nes eich bod naill ai wedi derbyn arweiniad gan Pension Wise neu ddweud wrthynt nad ydych am ei dderbyn. Mae hwn yn ofyniad cyfreithiol.

Bydd eich cronfa bensiwn yn cynnig trefnu apwyntiad Pension Wise i chi pan fyddwch yn cysylltu â nhw ynghylch cymryd eich cynllun CGY.

**Cyngor ariannol annibynnol   
Gallwch hefyd gael help i** [**ddewis ymgynghorydd ariannol**](https://www.moneyhelper.org.uk/cy/getting-help-and-advice/financial-advisers/choosing-a-financial-adviser%20) **o wefan HelpwrArian.**

Mae [**HelpwrArian**](https://www.moneyhelper.org.uk/cy)yn cynnig cyngor ariannol diduedd ac am ddim, gan gynnwys gwybodaeth am bensiynau ac ymddeol.

[**Yr Awdurdod Ymddygiad Ariannol**](https://www.fca.org.uk/about/cymraeg) yw'r corff rheoleiddio ar gyfer ymgynghorwyr ariannol annibynnol.

[**Y Gymdeithas Cyllid Personol**](http://www.thepfs.org/yourmoney/find-an-adviser)yw'r corff proffesiynol ar gyfer ymgynghorwyr ariannol. Mae'n cynnig mynediad i aelodau cymwys sy'n ymrwymo i'r safonau proffesiynol a moesegol uchaf.

**Unbiased** yw’r wefan sy'n rhestru ymgynghorwyr ariannol, broceriaid morgeisi, cyfreithwyr a chyfrifwyr rheoledig ac annibynnol. Mae'n gwirio bod pawb wedi'u cofrestru gyda'r Awdurdod Ymddygiad Ariannol (AYA/*FCA*).

## Ystyriaethau eraill

### Beth sy'n digwydd i fy nghynllun CGY os byddaf yn ymddeol yn hyblyg?

Os dechreuodd eich cynllun CGY cyn 13 Tachwedd 2001, bydd eich contract CGY yn dod i ben pan fyddwch yn ymddeol yn hyblyg.

Bydd yn rhaid i chi ddefnyddio eich cynllun CGY cyfan yn un o'r ffyrdd a nodir yn gynharach yn y daflen hon pan fyddwch yn ymddeol yn hyblyg.

Os dechreuodd eich cynllun CGY ar ôl 13 Tachwedd 2001, gallwch ddewis cymryd y cyfan neu ddim o gwbl o'ch cynllun CGY pan fyddwch yn ymddeol yn hyblyg. Os dymunwch, gallwch barhau i dalu CGYau.

### Beth sy'n digwydd i fy nghynllun CGY os byddaf yn gadael cyn ymddeol?

Os byddwch yn gadael cyn ymddeol, bydd eich cyfraniadau yn dod i ben pan fyddwch yn gadael.



Bydd gwerth eich cynllun CGY yn parhau i gael ei fuddsoddi hyd nes y caiff ei dalu i chi. Gallwch drosglwyddo eich cynllun CGY i un neu fwy o wahanol drefniadau pensiwn neu ei gymryd ar yr un pryd â'ch buddion CPLlL.

### Beth sy'n digwydd i fy nghynllun CGY os byddaf yn marw cyn ei gymryd?

Os byddwch yn marw cyn cymryd eich cynllun CGY, bydd yn cael ei dalu fel cyfandaliad. Bydd eich darparwr CGY yn talu'r swm sy'n ddyledus i’ch cronfa bensiwn CPLlL a fydd wedyn yn ei dalu yn unol â rheolau'r Cynllun.

Os ydych wedi dewis talu CGYau i brynu yswiriant bywyd, bydd cyfandaliad marwolaeth yn y swydd a/neu bensiwn dibynyddion yn daladwy.

### Mae gen i CGYau blaenorol gyda'r CPLlL. A allaf eu trosglwyddo os byddaf yn ail-ymuno â'r CPLlL?

Fel arfer, rhaid i'r CGYau rydych chi wedi'u hadeiladu gael eu trosglwyddo i drefniant CGY a gynigir gan eich cronfa bensiwn CPLlL newydd, os byddwch yn cyfuno buddion eich prif gynllun.

## Ffyrdd eraill o gynyddu eich buddion pensiwn

### Prynu pensiwn ychwanegol yn y CPLlL – cyfraniadau pensiwn ychwanegol (CPYau)

Os ydych ym mhrif adran y CPLlL, gallwch dalu cyfraniadau ychwanegol i brynu hyd at £8,903 (ar gyfer 2025/26) o bensiwn ychwanegol. Gallwch ddewis talu am y pensiwn ychwanegol drwy wasgaru’r taliad dros nifer o flynyddoedd llawn neu drwy dalu cyfandaliad.

Gweler [gwefan aelodau CPLlL](http://www.lgpsmember.org) i gael mwy o wybodaeth am CPYau.

Os ydych yn talu treth, byddwch yn cael rhyddhad rhag treth ar bob cyfraniad pensiwn hyd at 100% o'ch enillion trethadwy.

### Cyfraniadau gwirfoddol ychwanegol annibynnol (CGYAau)

Mae'r rhain yn debyg i CGYau mewnol ond nid ydynt yn gysylltiedig â'r CPLlL mewn unrhyw ffordd.

Gyda CGYAau, rydych yn dewis darparwr, cwmni yswiriant fel arfer. Efallai y byddwch am ystyried eu gwahanol ffioedd, eu buddsoddiadau amgen a’u perfformiad yn y gorffennol pan fyddwch yn gwneud hyn.

Chi sy’n dewis faint i'w dalu i drefniant CGYA. Gallwch dalu hyd at 100% o'ch enillion trethadwy yn y DU, llai eich cyfraniadau pensiwn arferol.

Bydd maint yr incwm a ddarperir gan eich cronfa CGYA yn dibynnu ar am ba hyd y byddwch yn talu CGYau, effaith ffioedd a pha mor dda mae'r gronfa/cronfeydd y buddsoddwyd ynddi/ynddynt yn perfformio. Mae eich cynllun CGY yn fuddsoddiad a gall ei werth fynd i lawr yn ogystal ag i fyny. Efallai na chewch yn ôl yr hyn y byddwch wedi ei gyfrannu. Gallwch ddewis pa lwybr buddsoddi sydd orau gennych.

Fel arfer, gallwch gymryd hyd at 25% o werth eich cronfa CGYA fel cyfandaliad di-dreth.

Gallwch hefyd dalu CGYAau i sicrhau yswiriant bywyd ychwanegol. Mae eich aelodaeth o'r CPLlL eisoes yn rhoi yswiriant i chi sydd dair gwaith eich cyflog pensiynadwy tybiedig os byddwch farw yn y swydd. Mae [cyflog pensiynadwy tybiedig](https://www.lgpsmember.org/help-and-support/glossary/#assumed-pensionable-pay) yn ffigwr cyflog pensiynadwy tybiannol a ddefnyddir i sicrhau nad yw eich pensiwn yn cael ei effeithio os bydd eich cyflog yn cael ei leihau yn ystod cyfnod o salwch neu anaf, absenoldeb perthnasol sy'n gysylltiedig â phlentyn neu absenoldeb oherwydd gwasanaethu yn y lluoedd arfog wrth gefn.

Gallwch gynyddu'r swm hwn gan ddefnyddio cronfa CGYA neu ddefnyddio'r gronfa CGYA i sicrhau buddion dibynyddion ychwanegol pe byddech yn marw.

Gall hyn fod yn amodol ar gwblhau gwiriad meddygol boddhaol.

Pensiynau personol neu bensiwn cyfranddeiliaid

Gallwch wneud eich trefniadau eich hun i dalu i gynllun pensiwn personol neu gynllun pensiwn cyfranddeiliaid ar yr un pryd â thalu i'r CPLlL. Gyda'r trefniadau hyn, chi fydd yn dewis darparwr. Mae angen i chi ystyried eu ffioedd, buddsoddiadau amgen a pherfformiad yn y gorffennol pan fyddwch yn gwneud hyn.

**Fe'ch cynghorir i gael cyngor ariannol cyn sefydlu unrhyw fath o gynilion pensiwn ychwanegol.**

## CGYau ac yswiriant bywyd ychwanegol

Gallwch hefyd dalu CGYau i sicrhau yswiriant bywyd ychwanegol. Mae eich aelodaeth o'r CPLlL eisoes yn rhoi yswiriant i chi sydd dair gwaith eich cyflog pensiynadwy tybiedig os byddwch farw yn y swydd. Gallwch dalu CGYau i gynyddu hyn a darparu buddion ychwanegol i'ch dibynyddion os byddwch yn marw yn y swydd. Bydd unrhyw yswiriant ychwanegol a brynwch yn dod i ben pan fyddwch yn cymryd eich buddion CPLlL neu'n gadael eich swydd.

## Treth a'ch pensiwn

Un o fuddion cynilo gyda chynllun pensiwn cofrestredig, fel y CPLlL, yw’r ffaith eich bod yn derbyn rhyddhad treth ar y cyfraniadau rydych yn eu talu i’r cynllun. Mae Cyllid a Thollau Ei Fawrhydi (CThEF) yn gosod terfyn ar faint o ryddhad rhag treth y gallwch ei gael.

Bydd y rhan fwyaf o bobl yn gallu cynilo cymaint ag y dymunant oherwydd bydd eu cynilion pensiwn yn llai na'r terfyn. Fodd bynnag, os ydych yn ystyried gwneud cynilion pensiwn ychwanegol, fel CGYau, mae'n bwysig eich bod yn ymwybodol o'r terfynau.

### Terfynau ar faint y gallwch ei dalu

Nid oes terfyn cyffredinol ar faint o gyfraniadau y gallwch eu talu, ond dim ond ar gyfraniadau hyd at 100% o'ch enillion trethadwy y rhoddir rhyddhad treth mewn blwyddyn dreth.

Gall terfyn gwahanol fod yn berthnasol os ydych yn talu i drefniant 'rhyddhad treth wrth y ffynhonnell', fel cynllun pensiwn personol neu bensiwn cyfranddeiliaid.

### Terfynau ar faint o bensiwn y gallwch ei gronni

Y lwfans blynyddol yw’r cynnydd a ganiateir yng ngwerth eich buddion pensiwn mewn blwyddyn heb i chi orfod talu taliad treth. O fis Ebrill 2023, y lwfans blynyddol safonol yw £60,000.

Os ydych yn ennill cyflog uchel, gallai eich lwfans blynyddol fod yn is oherwydd 'tapro'.

Ar gyfer trefniadau prynu arian, fel cynlluniau CGY, y lwfans blynyddol y byddwch yn ei ddefnyddio fydd cyfanswm y cyfraniadau a delir gennych, neu ar eich rhan, dros y flwyddyn dreth.

Ar gyfer trefniadau buddion diffiniedig, fel y prif gynllun CPLlL, swm y lwfans blynyddol a ddefnyddir yw'r twf yng ngwerth eich pensiwn dros y flwyddyn dreth.

Os yw eich cynilion pensiwn CPLlL mewn blwyddyn yn gorffen ar 5 Ebrill yn uwch na'r lwfans blynyddol safonol, bydd eich cronfa bensiwn CPLlL yn eich hysbysu erbyn 6 Hydref.

Gallwch gael gwybod am werth y cynnydd yn eich cynilion pensiwn ar gyfer pob un o'r tair blynedd diwethaf drwy ofyn i'ch cronfa bensiwn am ddatganiad cynilion pensiwn.

I gael mwy o wybodaeth am y lwfans blynyddol, gan gynnwys gwybodaeth am 'dapro' ar gyfer enillwyr uchel a'r goblygiadau os ydych wedi cymryd buddion cyfraniad diffiniedig yn hyblyg ar neu ar ôl 6 Ebrill 2015, gweler y [dudalen ar Dreth ar wefan aelodau CPLlL](http://www.lgpsmember.org/your-pension/the-essentials/tax/). Mae dolen i declyn er mwyn gwirio eich lwfans blynyddol ar y dudalen honno hefyd.

Gallwch hefyd wylio’r [fideos Pensiynau yn Syml](https://www.lgpsmember.org/help-and-support/videos/?lang=cymraeg) am y lwfans blynyddol a phynciau CPLlL eraill ar y wefan CPLlL i aelodau.

## Ymwadiad

Mae'r daflen hon ar gyfer cyflogeion yng Nghymru neu Loegr ac mae'n adlewyrchu darpariaethau'r CPLlL a'r ddeddfwriaeth flaenaf ar adeg ei chyhoeddi ym mis Mai 2024. Gall y Llywodraeth wneud newidiadau i’r ddeddfwriaeth flaenaf ac, ar ôl ymgynghori â phartïon â diddordeb, gallai wneud newidiadau yn y dyfodol i’r CPLlL. Ni all y daflen hon gwmpasu pob amgylchiad personol. Os oes unrhyw anghydfod ynghylch eich buddion pensiwn, bydd y ddeddfwriaeth briodol yn berthnasol. Nid yw’r daflen hon yn cyflwyno unrhyw hawliau cytundebol na statudol, ac fe’i darperir at ddibenion gwybodaeth yn unig.